b'\n_START_ARTICLE_\nCer (drevo)\n_START_SECTION_\nOpis\n_START_PARAGRAPH_\nCer je veliko drevo, ki zraste od 30 do 35 metrov visoko in ima gosto, temno kro\xc5\xa1njo, deblo pa lahko dose\xc5\xbee do 130 cm v premeru. Skorja drevesa je \xc4\x8drnikasta in ima globoke razpoke. Listi so enostavni in usnjati ter krpasto nazob\xc4\x8dani na 7 do 8 parov krp. V dol\xc5\xbeino dose\xc5\xbeejo 7-14, v \xc5\xa1irino pa 3-5 cm. Na veje so name\xc5\xa1\xc4\x8deni premenjalno. Mladi so kosmati po obeh straneh, starej\xc5\xa1i pa postanejo po zgornji strani hrapavi. Barva listov je temno zelena._NEWLINE_Mladi poganjki so sivkasto zeleni in oglati, pora\xc5\xa1\xc4\x8deni pa so z drobnimi dla\xc4\x8dicami. Cvetovi so enospolni. Mo\xc5\xa1ki so zdru\xc5\xbeeni v valjasta socvetja v obliki dolge vise\xc4\x8de ma\xc4\x8dice, \xc5\xbeenski pa so name\xc5\xa1\xc4\x8deni na kratke peclje in rastejo posami\xc4\x8dno ali v skupinah do pet cvetov. Iz oplojenih \xc5\xbeenskih cvetov se razvijejo plodovi v obliki ore\xc5\xa1kov (\xc5\xbeeloda), ki so ve\xc4\x8d kot do polovice pokriti s skledico, sestavljeno iz drobnih kosmatih lusk. V dol\xc5\xbeino dose\xc5\xbeejo 2,5-4 cm, v \xc5\xa1irino pa 2 cm. Luske so dlakave, dla\xc4\x8dice pa dose\xc5\xbeejo 4 do 8 mm v dol\xc5\xbeino.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nCer je raz\xc5\xa1irjen od jugovzhodne Evrope do zahodne Azije. Dobro prena\xc5\xa1a su\xc5\xa1o in dobro uspeva v toplem podnebju. _NEWLINE_Les drevesa je rde\xc4\x8dkast, trd in gost. Zaradi teh lastnosti ga uporabljajo za \xc5\xbeelezni\xc5\xa1ke pragove in doge za sode. Na zraku les sicer rad razpoka.'